હોબાર્ટઃ ઓસ્ટ્રેલિયા અને વેસ્ટ ઇન્ડીઝ વચ્ચેની પ્રથમ ટેસ્ટમાં યજમાનોએ મહેમાન કેરેબિયન્સને પાંચ દિવસની ટેસ્ટના ત્રીજા દિવસે ફોલોઓનની ફરજ પાડીને એક ઇનિંગ્સ અને ૨૧૨ રને ટેસ્ટ મેચ જીતી લીધી છે. ઓસ્ટ્રેલિયાના પ્રથમ દાવમાં બેવડી સદી ફટકારનાર વોગ્સને મેન ઓફ ધ મેચ જાહેર કરવામાં આવ્યો છે. ઓસ્ટ્રેલિયાએ પ્રથમ દાવમાં વોગ્સના ૨૬૯ રન અને શૌન માર્શના ૧૮૨ રનની મદદથી ૫૮૩ રનનો સ્કોર ખડક્યો હતો, જેની સામે વેસ્ટ ઇન્ડીઝની ટીમ બ્રાવોની સદી (૧૦૮) છતાં પ્રથમ દાવમાં ૨૨૩ રન બનાવી ઓલઆઉટ થતાં ઓસ્ટ્રેલિયન કેપ્ટન સ્મિથે વિન્ડીઝને ફોલોઓનની ફરજ પાડી હતી અને વિન્ડીઝનો બીજો દાવ પેટિન્સનની ઘાતક બોલિંગ સામે ફક્ત ૧૪૮ રનમાં જ સમેટાઈ જતાં મહેમાન ટીમનો એક ઇનિંગ્સ અને ૨૧૨ રને પરાજય થયો હતો.